Noordwes-gesondheidshoof wéér geskors | Maroela Media
Dr. Thabo Lekalakala. Foto: ANA
Die hoof van die Noordwes- departement van gesondheid was skaars terug by die werk nadat daar beslis is hy mag terugkeer werk toe voordat hy wéér geskors is.
Die departement het Donderdag bevestig dr. Thabo Lekalakala is op voorkomende skorsing geplaas. Hy is aanvanklik in April geskors en nadat sy skorsing verval het, is hy op spesiale verlof geplaas.
Lekalakala se skorsing en spesiale verlof volg nadat hy by ongerymdhede betrek word. Hy het hom intussen na die Kommissie van Versoening, Bemiddeling en Arbitrasie (KVBA) gewend in 'n poging om terug te keer werk toe. Die kommissie het vroeër vandeesmaand beslis hy mag wel terugkeer werk toe al is die ondersoek na die ongerymdhede in die departement nog aan die gang.
Tebogo Lekgethwane, woordvoerder van die departement, sê Lekalakala se jongste voorkomende skorsing is gegrond op die aard en ernstigheid van die bewerings teen hom, asook die dissiplinêre verhoor wat geskeduleer is vir 11 en 12 Desember.
"Sy voorlopige skorsing word ook genoodsaak deur die behoefte om moontlike inmenging met die dissiplinêre proses en dienslewering te voorkom. Dit is in ooreenstemming met hoofstuk 7 van die Senior Bestuur-handboek."
Lekalakala het Maandag teruggekeer werk toe, maar is deur betogende werkers begroet wat daarop aandring dat hy afgedank word.
Hy word aangekla van betrokkenheid by verkrygingsonreëlmatighede rakende sy betrokkenheid by die Gupta-verbinde Mediosa-maatskappy en wanvoorstelling van feite nadat hy gesê het hy het voorheen as hoofdirekteur gewerk.
Daar word beweer Lekalakala het Mediosa R30 miljoen vooraf betaal vir 'n mobiele kliniek.
Raak ontsla. Finaliseer julle trae ondersoek. Hy is sekerlik skuldig. Kla hom aan.
Betaal hom af want as hy geskors word kry hy nog die groot salaris wat hy nie verdien nie.
Sjoe maar die ou is darem gelukkig om so baie te kan terugkom. Dis tyd dat hy n dismissal briefie kry.